Paedahipun ingkang kaping kalih inggih punika dene pakêmpalan wau dados têlêngipun pangulahing kapandhitan. Tuwin minôngka wijining thukulipun kasuksman. Pakêmpalan teyosopi punika wiji utawi galihipun sawarnining agami, têlêngipun dayaning gêsang, ingkang tumindak ing damêlipun sarana saking sadaya agami, pakêmpalan teyosopi kenging kaupamèkakên minôngka pangrêtêg godhagipun satunggaling agami kalihan agami sanès. Anyuda wrêngkêngipun ingkang sami angidhêp dhatêng satunggal-tunggaling agami, supados sami momota manahipun, tuwin puruna anganggêp saening agami sanès-sanèsipun.